Universiteitsgemeenskap in rou ná eerstejaar sterfLeandró Hopley. (Foto: Facebook) ŉ Eerstejaarstudent aan die Universiteit Stellenbosch (US) is Vrydag dood nadat hy vermoedelik in sy koshuiskamer verstik het. Martin Viljoen, woordvoerder van die US, het bevestig Leandró Hopley (18) is Woensdagoggend na die hospitaal gehaas. Hy is gistermiddag oorlede nadat sy lewensondersteunende toerusting afgeskakel is. Hopley, ŉ oudleerder van Hugenote Hoërskool Wellington, was besig met sy studies in BCom Bestuurswetenskappe. Hy was ŉ inwoner van Huis Visser op die US-kampus. Viljoen het gesê die presiese omstandighede wat tot Hopley se mediese krisis gelei het, is onduidelik. Hy het ŉ beroep op die kampusgemeenskap gedoen om nie op sosiale media te bespiegel nie en die privaatheid van die Hopley-gesin te respekteer. “Die US-bestuur en die universiteitsgemeenskap het hul medelye betoon en sal voortgaan om alle moontlike ondersteuning te bied aan enigeen wat hierdeur geraak word. Ons gedagtes en gebede is by Leandró se ouers, familie en vriende,” sê Viljoen. “Die US was reeds in verbinding met sy ouers en daar is deurlopende skakeling tussen die Sentrum vir Studentevoorligting en -ontwikkeling (SSVO), Kampusgesondheidsdienste en die koshuis se inwonende hoof. ER24 het Donderdagoggend reeds groepsessies vir inwoners aangebied, asook individuele hulpverlening.” Hugenote Hoërskool Wellington het op Facebook ook sy medelye met die Hopley-gesin uitgespreek. “Leandró se glimlag, omgee-hart en passievolle lewensuitkyk was aansteeklik. Ons sal hom altyd onthou op al die terreine waar hy betrokke was in Hugenote,” lui die inskrywing. Die huiskomitee van Huis Visser het by monde van Viljoen gesê die inwoners van die koshuis is diep geraak deur Hopley se dood. Volgens die huiskomitee ondersteun die koshuisinwoners mekaar en die Hopley-familie. Hulle het ook hul dank uitgespreek teenoor almal wat na die geliefde student se familie en vriende uitgereik het. Charl Hopley, Leandró se pa, het nie Saterdagoggend onmiddellik kans gesien om Maroela Media te woord te staan nie.